زيمبومباح

زيمبومباح ؤلا زبح ؤلا زينبومباح ؤلا زديمبومباح ؤلا زدينبونباح (ب لعربية: ورقة-حجر-مقص) هي واحد لعبة كتلعب ب ليدّين، غالبا كايلعبوها جوج د الناس بيناتهوم، اللي بجوجهوم (ولّا شحال مّا كانو) كايديرو فدقّة وحدة شي فورمة من تلاتة د الفورمات ب يدّيهوم. هاد الفورمات هوما "حجرة" (علا شكل بّونية)، "ورقة" (علا شكل يد مسرّحة) ولّا "مقص" (بحالا داير بيدّك رقم جوج)، غير هوما كادّيرهوم ؤ يدّك ناعسة، ماشي واقفة ولّا مهزوزة ف السما. هي واحد اللعبة ديال دقة وحدة، ؤ د المجموع زيرو، اللي فيها غير جوج نتائج: يا اما تعادل، ولّا واحد كايربح و لاخر كايخسر. ايلا شي واحد فيهوم عزل يدير "حجرة" كايغلب لاخر الا عزل يدير "مقص" (كانݣولو "الحجرة هرّسات المقص")، ولّا كايخسر الا لاخر عزل يدير "ورقة" (كانݣولو "الورقة غطّات الحجرة")؛ ؤ ايلا شي واحد عزل يدير "ورقة" كايخسر ايلا لاخر عزل يدير "مقص" (كانݣولو "المقص قطّع الورقة"). ؤ ايلا بجوجهوم عزلو نفس الحاجة كايكونو تعادلو، ؤ غالبا ديك سّاعة كايعاودو يلعبو عاوتاني حتا كايربح شيواحد. بحال التاج ولّا راس، ولّا ضريب العود، كايلعبو الناس الزيمبومباح غالبا ايلا ماتّافقوش علا شي حاجة ؤ اللي ربح كايختار. ولّا بعض المرّات كايلعبوها بّوحدها ؤ صافي. الزيمبومباح ماشي بحال الطرق د العزيل الزهراوية لخرا، حيت تقدر تقلّع ؤ تعيق ب شنو غايدير اللي ضدك من التصرّفات ديالو. سّمية. هاد لكلمة ف دّاريجة غالبا مركبة من ݣزم (بمعنى قطّع) + بون (من بونية) + ؤ باح (بمعنى والو، لخوا). اللعب. اللي لاعبين قبل ما كايديرو ب يدّيهوم الفورمة اللي ختارو، يا اما كايحسبو واحد جوج تلاتة ب الجّهد ولّا كايݣولو سّمية د اللعبة (زيمبومباح، ولّا الزبح)، باش يورّيو ف دقّة يدّيهوم. بعض المرّات كايلعبوها ب السكات ايلا كانو متاكّدين غايورّيو يدّهوم ف دقّة. ملّي كايبغيو يورّيو يدّيهوم (ب الفورمة لّي عزلو)، كايسيفطوها جيهت هاداك اللي لاعب ضدّهوم، ديك الساعة بجوج كايشوفو ف دقّة شنو عزل لاخر، ؤ كايعرفو النتيجة. تاريخ. لاصل. اوّل بلاصة تدكر فيها الزيمبومباح كان الكتاب "ووزازو" ديال الكاتب "سيي تجاوتجي" اللي كان ف الوقيتة ديال سلالة مينݣ، اللي كتب بلّي هاد اللعبة من الوقيتة د سلالة هان. ف هاد الكتاب اللعبة كان سميتها "شوشيلينݣ" (手勢令). مدكور بزّاف د المرّات ف التاريخ د الجاپون "سانسوكومي-كين" (三すくみ拳)، زعما اللُعاب د "كين" (بّونية)، "سانسوكومي" (تّلاتة اللي خايفين من بعضيّاتهوم). هاد النوع د اللعاب كانو بانو ف الشينوا ؤ من بعد خداوهوم الجاپون ؤ ولّاو شعبيين عندهوم. اقدم لعبة جاپونية د "سانسوكومي-كين" كانت معروفة ب "موشي-كين" (虫拳)، كانو جابوها من الشينوا. ف هاد "موشي-كين" "الجرانة" (ب الصبع الكبير) كاتغلب "الببّوشة" (ب الصبع الصغير)، اللي كاتغلب "الحنش" (ب الصبع ديال التسبيح)، اللي كايغلب "الجرانة". واخا هاد اللعبة جايّة من الشينوا، الحيوانات اللي ف الڤيرسيون الجاپونية مبدّلين علا الحيوانات الدوريجين. اشهر لعبة د "سانسوكومي-كين" ف الجاپون كانت هي "كيتسوني-كين" (狐拳)، ف هاد اللعبة، واحد التّعلب خارق سميتو "كيتسوني" (狐) كايغلب شيخ الدوار، شيخ الدوار (庄屋) كايغلب الصياد، ؤ الصياد (猟師) كايغلب التعلب. هاد "كيتسوني-كين" باش مبدلة علا الزيمبومباح ولّا "موشي-كين"، الفورمات ديالها كايدّارو بجوج يدّين ماشي غير وحدة. اليوم، اكتر "سانسوكومي-كين" معروف هو "جان-كين" (じゃんけん)، اللي جاي من شّينوا ف القرن 17، "جان-كين" فيها حجرة، ورقة، مقص. ؤ هي اللي جايّة منّها الزيمبومباح اللي كاينة ف العالم دابا. سطراتيجيات. مايمكنش تعيق بشي واحد ايلا كان كايلوح يدّو غي عالله، ولكن تقدر تقلّع الفورمة اللي غايعزل الا العزلة ديالو ماكانتش غير زهراوية، ديك الساعة تقدر تّاخد عليه اڤونطاج، اصلا، بنادم كايميل ل انّو مايلوحش يدّو غير ب زّهر. ف التورنوّات، شي لعّابا كايديرو شي حوايج باش يتلّفو ولّا يقولبو لّي ضدّهوم، بحال متلا يݣولو السمية د شي فورمة ب الغوات ؤ يديرو بيدّيهوم فورمة وحداخا ؤ لاخر كايتلف. الفورمة د "الحجرة"، معا هي غير بّونية - اللي غالبا اللعّابا ملّي كايكونو كايحسبو باش يعزلو شي فورمة كايكونو جامعين يدّهوم علا شكل بّونية - الا بغيتي تقلّع واش هاداك اللي ضدّك غادي يعزل "الحجرة" خصّك ب الزربة ملّي تكونو كاتلوحو يدّيكوم، شوف واش كايحرك صباعو باش يبدّل الفورمة ديال يدّو، الا ما تحركوش راه غالبا غايلعب ب "الحجرة"، حيت "الورقة" ؤ "المقص" بجوجهوم كايخص تبدّل الفورمة د يدّك باش دّيرهوم. غير هو يقدر يبغي يقولبك ؤ يخلّي يدّو مجموعة حتا لـ اخر لحضة ممكنة. مصادر. __لصق_فهرس__ __فهرسة__